Tramp JSSTga mablag` berishni to`xtatmoqchi. U tashkilotni mas`uliyatsizlikda aybladi

AQSh prezidenti Donald Tramp Jahon sog`liqni saqlash tashkilotini (JSST) moliyalashtirishni to`xtatishi haqida bayonot berdi. Sababini tashkilotning o`z vaqtida koronavirus pandemiyasini shaffoflik bilan aniqlamagani va to`xtatmagani bilan izohladi. Bu haqda bbc.com xabar bermoqda.“Men Jahon sog`liqni saqlash tashkilotini moliyalashtirishni to`xtataman, hozircha ular koronavirus tarqalishiga e`tiborsizlik qilgani va o`z vaqtida butun dunyoni salomatlikka xavf tug`ilganidan ogohlantirmagani uchun jazoga loyiq. JSST o`z mas`uliyatini bajarmadi“, — dedi Tramp. 
BMTni esa Xitoy haqidagi uydirmalarni tarqatib, barchni chalg`itganlikda aybladi.
Ma`lumki, AQSh Jahon sog`liqni saqlash tashkilotining yirik moliyaviy manbasi hisoblanadi. Birgina 2019 yilning o`zida AQSh bu tashkilotga 400 mln dollar ajratgan. Bu mablag` JSSTning jami byudjetining 15 foizini tashkil qiladi.
Trampning qarori xalqaro hamjamiyatni xavotirga solishi turgan gap. Oq uy qarorini BMT Bosh kotibi Antoniu Guterresh ham tanqid qilib chiqdi.
BMT Bosh kotibi hozirda virusga qarshi kurashayotgan JSST va boshqa gumanitar yo`nalishdagi tashkilotlarni moliyaviy ta`minotini qisqartirish vaqti emasligini, aksincha birlashib, COVID-19ning fojeaviy oqibatlaridan saqlanish zarurligini ta`kidladi.  “Hozir Jahon sog`liqni saqlash tashkiloti yoki pandemiyaga qarshi kurash olib borayotgan boshqa har qanday insonparvarlik faoliyatini ko`rsatayotgan tashkilotlar uchun ajratilayotgan mablag`larni to`xtatib qo`yishning vaqti emas“, — deyiladi Guterresh e`lon qilgan bayonotda.BMT bosh kotibining ta`kidlashicha, xalqaro hamjamiyat pandemiyani to`xtatish va yo`q qilish ustida birgalikda hamkorlik qilishi lozim.Ma`lumki, JSST dunyodagi barcha mamlakatlar to`lab boradigan badal evaziga faoliyat ko`rsatib keladi. Ammo, AQSh to`layotgan badal boshqa mamlakatlarinikidan ko`p. Agar AQSh tashkilotni moliyalashtirishni to`xtatsa, u faoliyatini davom ettira olmasligi mumkin.